laion/Wikipedia-Exotic huggingface dataset:
ספרסודונטה

סְפָּרָסוֹדוֹנְטָה (שם מדעי: Sparassodonta; ביוונית: σπαράσσειν, לקרוע + ὀδόντος, שן), היא סדרת יונקים טורפים שנכחדה. מיני הסדרה חיו בדרום אמריקה והם דומים לטורפים שיליניים שהתפתחו ביבשות אחרות, דבר שמהווה דוגמה לאבולוציה מתכנסת. הם חיו מסוף הקרטיקון עד הפליוקן וחלקו את הגומחה האקולוגית לטורפים גדולים בעלי דם חם עם עופות הטרף ממשפחת הפורוסרקוסיים. עם פלישת טורפים מפותחים יותר מצפון אמריקה במהלך ההחלפה האמריקנית הגדולה, נכחדו מיני הסדרה. גודלם היה מגוון ונע בין 80 ס"מ לגודלם של חתולים גדולים והגדול מכולם היה התיילקוסמילוס. למשפחת התיילוקוסמיים היו ניבים ארוכים במיוחד ומבנה גולגולת שאפשר לנשוך עם שיניים כאלו, ובשל כך הם נכללים בקבוצת השן חרביים. המיון הראשון של סדרה זו נקבע על ידי פלורנטינו אמגינו (Florentino Ameghino) בשנות ה-90 של המאה ה-19 תחת מחלקת יונקי הכיס. מאוחר יותר השתנה המיון והם משויכים לקבוצה מטאתריה, בה מצויים יונקי הכיס המודרניים. סוג Argyrolestes סוג Nemolestes סוג Patene סוג Procladosictis משפחה Hondadelphidae משפחה Hathliacynidae על-משפחה Borhyaenoidea סוג Angelocabrerus סוג Chlorocyon סוג דיוקקיינוס (Dukecynus) סוג Fredszalaya סוג Pharsophorus סוג Plesiofelis סוג Pseudothylacynus משפחה Prothylacinidae - בה הפרוטילצינוס משפחה Mayulestidae משפחה בוריהאיניים (Borhyaenidae) משפחה פרובוריהאיניים (Proborhyaenidae) משפחה תיילוקוסמיים (Thylacosmilidae) מדיה וקבצים בנושא ספרסודונטה בוויקישיתוף מאמר על הספרסודונטה וצורת המיון שלה באתר המוזיאון האמריקאי לתולדות הטבע ספרסודונטה באנציקלופדיה בריטניקה Sparassodonta -- Extinct Sabretoothed Marsupials ספרסודונטה, באתר האנציקלופדיה של החיים (באנגלית)
כף מטפן

כֵּף מָטָפָן (ביוונית: Κάβο Ματαπάς – 'קאבו מָטָפָּס', או Ματαπά – 'מָטָפָּה' בניב המניוטי) נמצא בקצה חצי האי מאני ביוון. בעת העתיקה נקרא "כף טָינָרוֹן" (Ακρωτήριον Ταίναρον), על שמו של הגיבור המיתולוגי טַיינָרוֹס, אשר העניק את שמו גם לעיר טיינרון הסמוכה. ביוונית מודרנית הוא נקרא "כף טֶנָארוֹ" (Ακρωτήριο Ταίναρο, אקרוטיריו טנארו). השם "מטפן", שמקורו אינו ידוע, ניתן לו בתקופת השלטון הפרנקי ביוון, שתחילתו במאה ה-13. כף מטפן הוא הנקודה הדרומית ביותר של ארץ יוון, ומפריד בין המפרץ המסיני במערב לבין המפרץ הלקוני במזרח. לכף מטפן היסטוריה ארוכה בת אלפי שנים. בקצה הכף מצויה מערה, אשר על פי המיתולוגיה היוונית הייתה ביתו של האדס, אל השאול. הספרטנים בנו כאן מקדשים אחדים לפולחנם של כמה אלים. על הגבעה מעל המערה מצויים שרידי מקדש עתיק לפוסיידון, אל הים (Νεκρομαντεῖον Ποσειδῶνος). תוקידידס מספר, כי הספרטנים הוציאו פעם מבית המקדש של פוסיידון בטיינרון כמה הלוטים מבקשי חסות ורצחו אותם נפש, וכי הם "עצמם סבורים שהרעש הגדול בספרטה בא עליהם בגלל הדבר הזה." בתקופה הביזנטית הוסב המקדש לכנסייה נוצרית, שהפולחן בה מתקיים עד עצם ימינו. כף מטפן היה המקום בו המתינו שכירי חרב כדי שישכרו את שירותיהם. ב-1915, במהלך מלחמת העולם הראשונה, הטביעו צוללות גרמניות ליד כף מטפן את אוניית הקיטור "קליפורניין", מי שהייתה בסמיכות מקום ל"טיטניק" בעת טביעתה ב-1912 אך לא נחלצה להצלתה. במרץ 1941, בעיצומה של מלחמת העולם השנייה, התחולל מול חופי כף מטפן קרב ימי גדול בין אוניות הצי המלכותי הבריטי לאוניות הצי המלכותי האיטלקי. הקרב הסתיים בניצחון מכריע של הבריטים ושיתק כמעט לגמרי את פעילות הצי האיטלקי במזרח הים התיכון. על הכף נבנה לימים מגדלור, שכיום אינו בשימוש יותר. בשל היותו הנקודה הדרומית ביותר של חבל הבלקן מצוי כף מטפן על נתיב נדידת הציפורים העושות דרכן אל אפריקה. מדיה וקבצים בנושא כף מטפן בוויקישיתוף אתרים בחצי האי מאני בתוך: mani.org.gr (ביוונית ובאנגלית). תוקידידס, תולדות מלחמת פלופונסוס, 1.128 . בתרגום א"א הלוי.
ואלרי ריומין

ואלרי ריומין (ברוסית: Валерий Викторович Рюмин;‏ 16 באוגוסט 1939 – 6 ביוני 2022) היה קוסמונאוט סובייטי ורוסי שטס לחלל בארבע משימות חלל כחבר משלחת לתחנת החלל סאליוט 6 ולמעבורת החלל דיסקברי. ב-2 מהמשימות שהה ריומין בחלל כשישה חודשים בכל אחת מהן. ואלרי ריומין נולד בעיר קומסומולסק על אמור שבמחוז חברובסק. לאחר מספר שנים עברה משפחתו להתגורר במחוז מוסקבה. עם סיום בית הספר הוא למד בבית הספר לטכנאים ועם סיום לימודיו גויס לצבא. לאחר שירותו הצבאי למד ריומין הנדסת אלקטרוניקה וסיים את לימודיו בשנת 1966. ריומין התחיל לעבוד בתעשיית החלל הסובייטית והשתלב בתאגיד הטילים והחלל אנרגיה. הוא עבד על החלליות שהיו מיועדות לשיגור לכיוון הירח. בשנת 1973 ריומין נכלל ביחידה להכנת קוסמונאוטים סובייטים. את טיסתו הראשונה לחלל ביצע ריומין על סיפון חללית סויוז 25 באוקטובר 1977. החללית הייתה צריכה להתחבר לתחנת חלל סאליוט 6, אך עקב בעיות טכניות החיבור בוטל והחללית חזרה לכדור הארץ. ב-25 בפברואר 1979 טס ריומין לחלל על סיפון חללית סויוז 32 (ולדימיר ליאחוב היה מפקד צוות). החללית התחברה לתחנת החלל סאליוט 6 ובכך החלה לפעול משלחת מס' 3. ב-15 באוגוסט ריומין יצא לחלל הפתוח לצורך ביצוע עבודות תחזוקה ותיקונים. הוא חזר לכדור הארץ ב-19 באוגוסט 1979 על חללית סויוז 34 לאחר שהות של 175 ימים בחלל. ב-9 באפריל 1980 טס ריומין לחלל על סיפון חללית סויוז 35 (לאוניד פופוב היה מפקד צוות). החללית התחברה לתחנת החלל סאליוט 6. קוסמונאוטים עברו לתחנת החלל ובכך החל הפעילות של משלחת מס' 4. הוא חזר לכדור הארץ ב-11 באוקטובר 1980 על חללית סויוז 37 לאחר שהות של 185 ימים בחלל. ב-28 באוקטובר 1987 עזב ריומין את יחידת הקוסמונאוטים וחזר לעבוד בתעשיית החלל הסובייטית. ביולי 1997 סוכם לשלב אותו בטיסת מעבורת החלל דיסקברי במשימה מספר STS-91, ובמשך חצי שנה ריומין עבר תוכנית הכנה בארצות הברית. הטיסה בוצעה במהלך יוני 1998 כאשר החללית התחברה לתחנת חלל מיר. את טיסתו הרביעית ביצע ריומין כשהיה בן 58 ובכך הוא היה הקוסמונאוט הרוסי המבוגר עד שבשנת 2013 פאבל וינוגרדוב עבר אותו. עם חזרתו מהטיסה הרביעית פרש ריומין לגמלאות מיחידת הקוסמונאוטים והמשיך את עבודתו בתעשיית החלל. על תרומתו בפיתוח מערכות חלל הוענק לריומין פרס ברית המועצות בשנת 1982 ופרס הפדרציה הרוסית בשנת 1999. ריומין נפטר ב-6 ביוני 2022. הותיר אחריו אישה, הקוסמונאוטית ילנה קונדקובה, את בתם המשותפת ואת ילדיו מנישואיו הראשונים. מדיה וקבצים בנושא ואלרי ריומין בוויקישיתוף ביוגרפיה באתר רוסקוסמוס (ברוסית) ביוגרפיה מפורטת (ברוסית) ואלרי ריומין, באתר "Find a Grave" (באנגלית)
אהרן ניר

אהרן ניר (פוליבוי) (1900 – 15 במרץ 1955) היה סופר והוגה ישראלי. אהרן בן לוי יצחק פוליבוי היה נינו של ר' יעקב ורטמן אב"ד טרנובקה (בן ר' אברהם אב"ד טרנובקה, וחתנו של ר' רפאל מברשד), שעלה לארץ ישראל בשנת תרכ"ו (1865). היה מראשוני מוסמכיה של האוניברסיטה העברית בירושלים. בשנות ה-20 שימש במשך מספר שנים כמזכירו של ח"נ ביאליק. בשנת תרפ"ח-1928 פרסם בהוצאת "כתובים" מונוגרפיה קצרה על שניאור זקש, שנולדה מתוך מחקר שערך בלימודיו במסגרת סמינר לספרות העברית החדשה אצל פרופ' יוסף קלוזנר. פרסם פרקי הגות בכתבי עת ספרותיים בארץ. בשנת תשי"ד-1954 פרסם בהוצאת "דביר" ספר הגות ומחשבה בשם "בין השעיפים" – מחרוזת הגיונות על אמונה ולבטי אמונה, המוות ותודעת המוות, האישה כניגוד לתורשת המוות, היצירה והיוצר. אהרן ניר נפטר באביב 1955 בתל אביב לאחר שנים של מחלה. נקבר בבית העלמין קריית שאול. הותיר כתבים בכתב יד. שניאור זק"ש, תל אביב: כתובים, תרפ"ח. בין השׂעִפִּים: הגיונות, תל אביב: דביר, תשי"ד. נ. ר. דוניץ, שאול המלך; עברית: א’ בן-לוי, תל אביב: י’ שמעוני, תש"ו. נ. ר. דוניץ, דוד ושאול; עברית: א’ בן-לוי, תל אביב: י’ שמעוני, 1946. אמיליו סלגרי (אנ'), איש האש; עברית: א’ בן-לוי, תל אביב: יזרעאל, תש"י. ז'ול וורן, שר העולם; תרגם: א. בן-לוי, תל אביב: י’ שמעוני, 1951. אהרן ניר (פוליבוי), דבר, 16 במרץ 1955 (נקרולוג) ש. שלום, לזכר נעדרים: אהרן ניר, דבר, 24 במרץ 1955 ג’ בר-צבי [=גדליהו אמיתי], עיירתנו טרנובקה: פרקי זיכרון ומצבה, מהדורה ב' מורחבת, תל אביב: יוצאי טרנובקה על ידי הוצאת ספרים יזרעאל, תשל"ב, עמ' 52 (ספר יזכור לקהילת טרנובקה, בספריית העיר ניו יורק, תמונה 56) אהרן ניר, דף שער בספרייה הלאומית אהרן ניר, בלקסיקון הספרות העברית החדשה מפרי עטו: פירורי שיחות, דבר, 14 באוגוסט 1934 (על ביאליק) על פי הנקרולוגים: ב-1905. אהרן פוליבוי באתר חברה קדישא ת"א–יפו. על פי קרובו גדליהו אמיתי, היה בוגר המחזור הראשון שלה (ג’ בר-צבי [=גדליהו אמיתי], עיירתנו טרנובקה: פרקי זיכרון ומצבה, מהדורה ב מורחבת, תל אביב: יוצאי טרנובקה על ידי הוצאת ספרים יזרעאל, תשל"ב, עמ' 52 (ספר יזכור לקהילת טרנובקה, בספריית העיר ניו יורק, תמונה 56). ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
סדרה

סדרה היא קבוצה של עצמים בעלי מכנה משותף, שבהתקיימם זה בצד זה או בבואם זה אחר זה - יוצרים יחד רצף או שלמות. האם התכוונתם ל... במתמטיקה: באנליזה מתמטית: סדרה (מתמטיקה) סדרה הנדסית (סדרה גאומטרית) סדרה חשבונית הסדרה ההרמונית סדרת קושי סדרת פיבונאצ'י סדרת פונקציות בתורת החבורות: סדרה נורמלית וסדרת הרכב סדרות אחרות: סדרה (חידה) – סדרה של עצמים המוצגת כמשימה במבחן אינטליגנציה או כחידה, שבה נדרש הנשאל לציין את האיבר הבא בסדרה סדרה (טקסונומיה) – אחד הטקסונים במיון עולם הטבע סדרה כימית – קבוצה של יסודות כימיים שהתכונות הפיזיקליות והכימיות שלהם משתנות בצורה עקבית מצד אחד של הסדרה לצד האחר סדרה (אונייה) – קבוצת אוניות שיוצרו על פי אותו תכנון סדרה (קלפים) – קטגוריה של קלפי משחק בעלי מכנה משותף סדרת טלוויזיה – רצף של סרטי טלוויזיה המספרים עלילה מסוימת בהמשכים סדרת ספרים – קבוצה של ספרים בעלי מכנה משותף, היוצאת לאור על ידי הוצאת ספרים מסוימת, לעיתים במותג שנקבע לה סדרת סרטים – אוסף של סרטי קולנוע הקשורים זה לזה, וממשיכים זה את זה אחר: מפרץ סידרה – מפרץ בצפון לוב
טיינרוס (מיתולוגיה)

טַיינָרוֹס (ביוונית: Ταίναρος, בלטינית: Taenarus, טַיינָרוּס או טֶנָרוּס) הוא דמות מן המיתולוגיה היוונית, על שמו קרויים כף טיינרון (כף מטפן), הר טיינרון והעיר טיינרון אשר בפלופונסוס ביוון. על זהותו קיימות כמה גרסאות במקורות העתיקים: סטפאנוס מביזנטיון כותב כי היה בנו של זאוס ואחיהם של קָלָבְּרוֹס וגֶרַייסְטוֹס. שלושת האחים הפליגו אל הפלופונסוס כדי להקים שם את נחלתם. טיינרוס, לדבריו, ייסד את מקדש פוסידון שאף נשא את שמו - "טיינרון". על פי הסכוליה (ביאורים) על אפולוניוס מרודוס, היה טיינרוס בנו של פוסידון. במקום אחר בסכוליה מסופר כי היה בנם של אלטוס (Ἔλατος) (בן איקריוס) ואֶרִימֶדֶה (בת דמסיקלוס); על שמו קרויים הן העיר הן ההר והנמל. סטפאנוס מביזנטיון (הסבור כי הוא בנו של איקריוס ולא נכדו), מבדיל בינו לבין טיינרוס נוסף, בנו של זאוס. Stephanus of Byzantium, s. v. Tainaros. Scholia in Apollonium Rhodium vetera, A 179. Scholia in Apollonium Rhodium vetera, A 102. Stephanus of Byzantium, s. v. Tainaros.
מוזיאון ההיסטוריה של שיקגו

מוזיאון ההיסטוריה של שיקגו (באנגלית: Chicago History Museum לשעבר החברה ההיסטורית של שיקגו) הוא מוזיאון להיסטוריה של שיקגו ולחייה העכשוויים. המוזיאון נוסד בשנת 1856, במטרה לשפר את למידת ההיסטוריה של העיר. המוזיאון מצוי בשכונת "משולש העיר הישנה", בחלקו הדרומי של פארק לינקולן, מצפון ללופ – המרכז העירוני הראשי של שיקגו. מיצגים בולטים במוזיאון עוסקים בגשרים שמעל נהר שיקגו, באדריכלות הייחודית של העיר, בשרפה הגדולה של שיקגו, בהתערוכה העולמית של שיקגו (1893), ברכבות ובסוחרים הראשונים שהגיעו לאזור העיר ובמאכלים הנמכרים ברחובות העיר. מדיה וקבצים בנושא מוזיאון ההיסטוריה של שיקגו בוויקישיתוף אתר האינטרנט הרשמי של מוזיאון ההיסטוריה של שיקגו (באנגלית) מוזיאון ההיסטוריה של שיקגו, ברשת החברתית פייסבוק מוזיאון ההיסטוריה של שיקגו, ברשת החברתית אקס (טוויטר) מוזיאון ההיסטוריה של שיקגו, ברשת החברתית אינסטגרם מוזיאון ההיסטוריה של שיקגו, ברשת החברתית LinkedIn מוזיאון ההיסטוריה של שיקגו, סרטונים בערוץ היוטיוב מוזיאון ההיסטוריה של שיקגו, הבלוג הרשמי מוזיאון ההיסטוריה של שיקגו, באתר פינטרסט ערך זה הוא קצרמר בנושא מוזיאונים ובנושא ארצות הברית. אתם מוזמנים לתרום לוויקיפדיה ולהרחיב אותו.
אמנון אשל

אמנון אשל אסולין (נולד ב-12 באפריל 1966) הוא אלוף-משנה במילואים, שירת כמפקד חטיבה 7 במלחמת לבנון השנייה. נולד בקריית טבעון בשם מיימון אסולין, אחד מ-11 ילדיהם של סימה ושלמה אסולין. אחיו הוא תא"ל יצחק אשל. אשל התגייס ב-1984 לחיל השריון, שם עבר את הכשרתו הבסיסית. בהמשך סיים קורס קצינים והיה מפקד מחלקה בגדוד 82 של חטיבה 7; באחת התעסוקות המבצעיות בדרום לבנון הרג הכוח בפיקודו בין 15 ל-20 מחבלים. בהמשך שירת כמפקד פלוגה א' של גדוד 82 בחטיבה. בשנים 1991‏-1992 למד במכללה הבין-זרועית לפיקוד ולמטה. ב-1994 סיים תואר ראשון בלימודי המזרח התיכון באוניברסיטת חיפה, וב-2005 סיים שם תואר שני במינהל ציבורי וביטחון לאומי. בשנת 1996 הועלה לדרגת סא"ל ומונה למפקד גדוד רומח של חטיבה 7. בתקופת כהונתו יצא צה"ל למבצע ענבי זעם, הגדוד קיבל אחריות על הטיפול בביטחון ובאספקת צורכי תושבי העיר קריית שמונה. באסון המסוקים איבד הגדוד בפיקודו שבעה לוחמים. בשנים 1997–1999 שירת כסגן מפקד עוצבת ברעם ועם סיום תפקיד זה יצא לארצות הברית ללימודי ניהול בכיר - פיקוד ומטה, במכללת פיקוד ומטה הכללי של צבא ארצות הברית, CGSC, בפורט לוונוורת'. בשנת 2000 מונה לראש ענף שריון במרכז לאימונים טקטיים (מא"ט) במל"י, האחראי על מערך האימונים וההכשרה המקצועית של גדודי המילואים בחיל שריון. ב-2002 הועלה לדרגת אל"ם ומונה למפקד המרכז לאימונים באש (מא"ש) במל"י ושירת בתפקיד עד שנת 2004. בספטמבר 2005 מונה למפקד חטיבה 7 ופיקד עליה במהלך מלחמת לבנון השנייה. במהלך המלחמה צולם לחדשות 10 כשהוא מותח ביקורת על גל הירש, מפקד עוצבת הגליל, ובעקבות כך ננזף, נרשמה לו הערה פיקודית חמורה וקידומו הוקפא על ידי הרמטכ"ל דן חלוץ לשנתיים. עם סיום תפקידו כמפקד החטיבה באוגוסט 2007 מונה אשל לסגן מפקד המרכז הלאומי לאימונים ביבשה (מל"י) ושירת בתפקיד עד שנת 2009. בתפקידו הבא שימש כקצין אג"ם של הגיס הצפוני עד לשחרורו במאי 2013. בבחירות המקומיות 2014 התמודד אשל על ראשות העיר קריית טבעון מטעם מפלגת יש עתיד. ב-2014 מונה למנכ"ל מועצה מקומית חצור הגלילית. ב-2020 מונה למנכ"ל עיריית מעלות-תרשיחא. נאום אל"ם אשל בבורות ההריגה ביער לופוחובה, עדים במדים כתבה על פרויקט חינוכי באופקים שיזם אמנון אשל אייל מלול, שקט מצלמים, אתר Nrg מעריב, 24 בינואר 2008 נורית קידר, דו"ח מלחמה 3: קודקוד לא עונה, באתר nana10‏, 20 בספטמבר 2006 דבר מפקד חטיבה 7 במלחמת לבנון השנייה, אל"ם (מיל') אמנון אשל, אתר צה"ל, ‏ 10.07.2016. רונן איציק, אמנון אשל אסולין, כיוון ברור – מפקד וסגן מדברים מלחמה, אי-פאבליש, 2020 דניאל דדון, מילואימניק בן 60: רנ"ג משה אסולין משמשית חזר לצבא בהתנדבות, באתר mynet‏ עפולה ועמק, 11 בספטמבר 2020 חטיבה 7 בלבנון ובפעילות הביטחון השוטף, אתר יד לשריון חטיבה 7-ביטחון שוטף, אתר יד לשריון חלוץ רשם הערה פיקודית חמורה למח"ט 7, באתר וואלה, 14 בספטמבר 2006 אמיר בוחבוט, המח"ט מתח ביקורת - וננזף, באתר nrg‏, 15 בספטמבר 2006
קפז'אטה

קפז'אטה (בספרדית: Cafayate) היא עיר בעמקי קלצ'אקי שבפרובינציית סלטה, בצפון-מערב ארגנטינה, כ-190 ק"מ דרומית לסלטה. העיר מהווה נקודת מוצא נוחה למטיילים בעמקי קלצ'אקי, וידועה גם בתעשיית היין שבה. בשנת 2010 התגוררו בקפז'אטה כ-13 אלף תושבים. העיר נוסדה ב-1840 בידי הקולונל מנואל פרננדו דה אראמבורו, במקום בו היה קודם לכן מיסיון. היא נקראה שמו של אחד משני שבטי הדיאגיטה, שאכלסו את עמקי קלצ'אקי עד להגעת הספרדים (שמו של השבט השני: טולומבון). ככל הנראה מקור השם הוא בקצ'ואה, אך יש מחלוקת לגבי משמעותו. לפי סברה אחת, משמעות המילה היא "קופסת מים". לפי סברות אחרות, מדובר בשיבוש של המילה Capac-Yac ("אגם גדול") או Capac-Yaco ("צ'יף גדול" או "אנשים עשירים"). אפשרות נוספת היא כי מדובר במילה בשפת הקקאן שפירושה "קבר הצער". ב-1863 הוקמה נפת קפז'אטה, שקפז'אטה הייתה לבירתה. עם השנים, התפתחה בעיר תעשיית היין. מזג האוויר היבש וכמות המשקעים הנמוכה (כ-250 מ"מ בשנה) מתאימים לגידול ענבים מזן טורונטס, המשמשים ליין לבן. כן מיוצר בעיר יין אדום מענבי קברנה סוביניון וטאנאט. בעיר מיוצרים בסך הכל כ-2% מכמות היין השנתית המיוצרת בארגנטינה, אך היינות המיוצרים בעיר נחשבים איכותיים, ותשומת הלב הבינלאומית להם הולכת וגדלה, לצד ההשקעות ביקבים המקומיים. בהיותה העיר הגדולה ביותר בעמקי קלצ'אקי, מהווה קפז'אטה גם מרכז למטיילים בהם. בין האתרים הבולטים: הדרך המובילה צפונה לסלטה, לאורך קבראדה דה לאס קונצ'אס ("עמק הקונכיות"); כביש 40 המוביל לכיוון קאצ'י שצפונית-מערבית לקפז'אטה, דרך קבראדה דה לאס פלצ'אס ("עמק החצים"); חורבות קילמס, הנמצאות דרומית לעיר, בפרובינציית טוקומאן. מדיה וקבצים בנושא קפז'אטה בוויקישיתוף אתר האינטרנט הרשמי של קפז'אטה (בספרדית) קפז'אטה באתר משרד הפנים והתחבורה הארגנטינאי (בספרדית)
הרי מזאטזל

הרי מזאטזל (באנגלית: Mazatzal Mountains) הם רכס הרים בדרום מרכז מדינת אריזונה שבארצות הברית, כ-50–70 קילומטרים צפונית מזרחית לפיניקס, בירת אריזונה. מקור השם אינו ידוע, אבל אחת האפשרויות שהוא מאצטקית ופירושו "מקום האייל". קו הרכס של הרי מזאטזל מהווה את קו הגבול בין המחוזות מריקופה וחילה. הכביש המדינתי מספר 87 (SR 87), המכונה גם "Beeline Highway" (בתרגום חופשי "דרך הקו האווירי"), חוצה את הרי מזאטזל בדרך לעיירה פאיסון (Payson). בקטע הכביש דרומית ליישוב פיין (Pine) מתמזגים הרי מזאטזל במתלול שולי מגיון (Mogollon Rim), כשהמתלול ממשיך בכיוון צפון מערב לתוך אזור קניון אוק קריק (Oak Creek Canyon). הפסגה הגבוהה ביותר ברכס היא פסגת מזאטזל (Mazatzal Peak‏; 2,409 מטרים). הר ידוע נוסף ברכס הוא הר ארבע פסגות (Four Peaks), שכשמו יש לו ארבע פסגות, הגבוהה בהן מכונה פסגת בראון (Brown's Peak‏; 2,334 מטרים). הר זה נשקף מחלקה המזרחי של העיר פניקס, והוא נקודת ציון בולטת של אזור זה, בייחוד בחורף כשפסגותיו מושלגות. אזור טבע בראשיתי מזאטזל ("Mazatzal Wilderness Area") הוא אזור טבע בראשיתי מוגן המשתרע על שטח של 1,022 קמ"ר וכולל חלקים מהיער הלאומי טונטו ומהיער הלאומי קוקונינו. חלק מהאזור הוכרז כשטח מוגן ב-1940 והוא הורחב לגודלו הנוכחי ב-1984. האזור משתרע בין גובה של 640 מטרים ב"גשר הכבשים" (Sheeps Bridge, גשר שהוקם ב-1944 ונועד לצמצם את אובדן הכבשים בעת חציית נהר ורדה) בכניסה המערבית לאזור הטבע הבראשיתי, ועד לגובה 2,409 מטרים בפסגת מזאטזל. החלק המזרחי של אזור הטבע הבראשיתי כולל הרים המכוסים בסבך שיחים או בחורשות עצי אורן שמדי פעם חוצים אותם קניונים תלולים צרים. בצדו המערבי של האזור מתחת למורדות ההרים התלולים המכוסים בשיחים זורם הנהר ורדה דרך מדבר סונורה. הנהר ורדה הוכרז על ידי הקונגרס של ארצות הברית ב-1984 כנהר פראי ונופי (Wild and Scenic River), אחד משני נהרות במעמד זה באריזונה. ביישוב פיין (Pine), השוכן על הכביש המדינתי מספר 87 באזור הצפון מזרחי של אזור הטבע הבראשיתי מזאטזל, ובקצה הצפוני של הרי מזאטזל, צולח הכביש את נקודת המגע בין שתי יחידות גאולוגיות אופקיות, "אבן חול טפאיטס" (Tapeats Sandstone) שגילה מוערך לפני 525 מיליון שנים, שהורבדה על גרניט שנוצר בפרקמבריון המכונה "גרניט זורואסטר" (Zoroaster Granite). הפרש הזמנים בין יצירת הגרניט להרבדה של אבן הגיר עולה על מיליארד שנים. פער זה מכונה אי ההתאמה הגדולה (Great Unconformity). ייתכן שהורבדו משקעים אחרים, אבל גם אם היו קיימים, הם הורחקו לחלוטין על ידי הסחיפה. את "אי ההתאמה הגדולה" גילה ג'ון וסלי פאוול לראשונה במסעו בגרנד קניון, והיא נתגלתה במקומות רבים אחרים מלבד הגרנד קניון ואזור הטבע הבראשיתי מזאטזל. בין השאר ברכס ההרים הסמוך סיירה אנצ'ה שבו קיימת שכבת אבן חול מקבילה ל"אבן חול טפאיטס". מדיה וקבצים בנושא הרי מזאטזל בוויקישיתוף Mazatzal Wilderness Hikes at HikeArizona.COM Mazatzal Wilderness Area at USFS Mazatzal Wilderness Area at wilderness.net GEOLOGY OF THE MAZATZAL MOUNTAINS, CENTRAL ARIZONA Mazatzal Mountains & Wilderness Area Hiking Sheeps Bridge
Medal of Honor: European Assault

Medal of Honor: European Assault הוא משחק יריות בגוף ראשון שפותח על ידי EA LA והופץ על ידי Electronic Arts. המשחק יצא לפלטפורמות הנינטנדו גיימקיוב, ה-Xbox והפלייסטיישן 2 בשנת 2005. Medal of Honor: European Assault בדומה לקודמיו, הוא משחק יריות בגוף-ראשון, עם זאת את כלי הנשק והממשק שודרגו מעט כדי להיות ידידותיים יותר למשתמש. בעיקר HUD שודרג כדי לציין חברי חוליה אחרים. הוספה תוספת של מצב אדרנלין המופעלת על ידי הריגת אויבים רבים או פגיעות בראש, הגורמת לשחקן להיות בלתי מנוצח ויש לו תחמושת בלתי מוגבלת לפרק זמן קצר. כמו בכל משחקי Medal of Honor, השחקן מוצג עם מגוון רחב של כלי נשק ושלבים הנוגעים למלחמת העולם השנייה. Medal of Honor: Pacific Assault דף הבית של המשחק (באנגלית) המשחק ב-IMDb (באנגלית) המשחק ב-MobyGames (באנגלית) ביקורות על המשחק (באנגלית) "Planet Medal of Honor" (באנגלית) המשחק ל-PS2 באתר GameRankings (באנגלית) המשחק ל-Xbox באתר GameRankings (באנגלית) המשחק ל-GC באתר GameRankings (באנגלית) המשחק ל-PS2 באתר Metacritic (באנגלית) המשחק ל-Xbox באתר Metacritic (באנגלית) המשחק ל-GC באתר Metacritic (באנגלית) Medal of Honor: European Assault, במסד הנתונים הקולנועיים IMDb (באנגלית)
הקווקז הקטן

הקווקז הקטן היא מערכת הרים בדרום קווקז; היא משתרעת מהחוף הדרום-מזרחי של הים השחור (בדרום-מערב גאורגיה), דרך דרום גאורגיה וצפון ארמניה, עד מערב אזרבייג'ן. מערכת הקווקז הקטן משתרעת כמעט במקביל לקווקז הגדול, במרחק ממוצע של 100 ק"מ מדרומה. אורך הקווקז הקטן הוא כ-600 ק"מ - כמחצית מאורכו של הקווקז הגדול. הקווקז הקטן מופרד מהקווקז הגדול על ידי שורה של מישורים ועמקים ורק במרכז גאורגיה הן מחוברות על ידי הרי ליחי. הנקודה הגבוהה ביותר במערכת הרי הקווקז הקטן היא פסגת ההר ארגץ - 4,090 מטרים. (40 ק"מ מצפון-מערב לירוואן, בירת ארמניה). הרכסים העיקריים של מערכת הרי הקווקז הקטן: רכס מסחתי (בדרום-מערב גאורגיה), רכס תריאלתי (בדרום-מרכז גאורגיה), רכס לוכ (בדרום-מרכז גאורגיה ובעיקר בצפון-מערב ארמניה), רכס בזום (בצפון-מרכז ארמניה), רכס סוואן (בצפון-מזרח ארמניה ובצפון-מערב אזרבייג'ן), רכס מורובדג (בצפון-מערב אזרבייג'ן) ורכס קרבך (במערב אזרבייג'ן). בצד הצפוני של הקווקז הקטן - ההרים הנמוכים מבין ההרים המערביים של המערכת מתאפיינים בצמחייה של אזור סובטרופי גשום; בחלק המזרחי של אותו צד, צמחיית ההרים הנמוכים מתאימה לאזורי יובש. בגובה ממוצע, הרי הצד הצפוני מכוסים יערות עבותים, ואילו ההרים הגבוהים ביותר מאופיינים באחווים של כרי דשא ופרחי הרים. בצד הדרומי של הקווקז הקטן הצמחייה ערבתית - מאופיינת בעשבים, בשיחים ובחורשות דלילות של עצים. מדיה וקבצים בנושא הקווקז הקטן בוויקישיתוף הקווקז הקטן, באתר אנציקלופדיה בריטניקה (באנגלית)
פלמן אורשרסקי

פְּלָמֶן וָסִילֶב אוֹרֶשָרְסְקִי (בבולגרית: Пламен Василев Орешарски; נולד ב-21 בפברואר 1960, דופניצה, הרפובליקה העממית הבולגרית) הוא כלכלן ופוליטיקאי בולגרי, אשר בין 2005 ל-2009 כיהן כשר האוצר של בולגריה בממשלתו של סרגיי סטאנישב ובשנים 2013–2014 כיהן כראש ממשלת בולגריה. אורשרסקי למד כלכלה באוניברסיטה לכלכלה לאומית ועולמית, כיהן בשורת תפקידים במשרד האוצר הבולגרי וב-2005 מונה לשר האוצר בממשלתו של סרגיי סטאנישב מנהיג המפלגה הסוציאליסטית הבולגרית. הוא כיהן בתפקידו עד 2009 עת נבחר בויקו בוריסוב לכהונת ראש הממשלה. ב-2013 לאחר הבחירות לפרלמנט הבולגרי זכתה מפלגתו של בוריסוב "אזרחים למען פיתוח אירופי של בולגריה" ברוב דחוק, אך לא עלה בידיו להרכיב ממשלה. נשיא בולגריה רוסן פלבנלייב הטיל את מלאכת הרכבת הממשלה על המפלגה הסוציאליסטית, השנייה בגודלה בפרלמנט הבולגרי ובמסגרת זו נבחר פלמן אורשרסקי על ידי הסוציאליסטים להרכיב את ממשלתם ולעמוד בראשה, אף על פי שרשמית הוגדר כפוליטיקאי "עצמאי". ב-29 במאי, זכתה ממשלתו החדשה של אורשרסקי לרוב של 120 תומכים לעומת 97 מתנגדים בהצבעת האמון בפרלמנט. אי השקט הפוליטי והחברתי בבולגריה נמשך ובעקבות הקמת הממשלה החדשה בראשות המפלגה הסוציאליסטית החל גל מחאות נוסף. ב-23 ביולי 2014 התפטר אורשרסקי מתפקידו ובמקומו התמנה גאורגי בליזנאשקי. מדיה וקבצים בנושא פלמן אורשרסקי בוויקישיתוף Bulgaria: Naming of Prime Minister Ends Stalemate, באתר הניו-יורק טיימס, אוחזר ב-1 ביוני 2013 בולגריה: ראש הממשלה הודיע על התפטרותו, באתר וואלה, 3 ביולי 2014
גוטפרוינד

גוטפרוינד (בכתיב לועזי: Gutfreund) הוא שם משפחה יהודי-אירופאי שמקורו בגרמנית ומשמעותו היא "חבר טוב". האם התכוונתם ל... אוטו גוטפרוינד – פסל צ'כי אמיר גוטפרוינד – סופר ישראלי חנוך גוטפרוינד – פיזיקאי ישראלי, לשעבר רקטור ונשיא האוניברסיטה העברית בירושלים יוסף גוטפרוינד – מאמן היאבקות ישראלי, מקורבנות טבח הספורטאים באולימפיאדת מינכן
סיבוך

ברפואה, סיבוך הוא התפתחות לרעה של מחלה, מצב בריאותי או טיפול רפואי. הסיבוך יכול להתבטא בהחמרה של המחלה, התפשטותה לאיברים אחרים בגוף, או לחלופין, בהופעת תסמינים, סימנים או ממצאים פתולוגיים בנוסף על אלה שכבר קיימים. מחלה מסוימת גם יכולה להיות סיבוך של מחלה אחרת. סיבוכים משפיעים על הפרוגנוזה של המחלה. ההסתברות להופעת סיבוכים תלויה לעיתים בגורמים המאפיינים את המטופל עצמו, כמו גיל, מצב רפואי, תקינות מערכת החיסון ורגישות ופגיעות כללית. הידע אודות המהלך הטבעי של מחלה ועל הסיכון שבטיפולים יכולים לסייע בחיזוי היארעות הסיבוכים ובמניעתם. דוגמה לסיבוך שהוא חלק מהמהלך הטבעי של מחלה היא סוכרת כלייתית, שהיא סיבוך שיכול להופיע בחולי סוכרת. מנגד, דוגמה לסיבוך שהוא כתוצאה מטיפול רפואי היא שברים בצלעות ובעצם החזה בעת החייאה בחולים עם דלדול עצם חמור. תופעת לוואי יאטרוגני מדיה וקבצים בנושא סיבוך בוויקישיתוף